留題霍山應聖公廟
作者：陳綱
朝代：宋

paragraphs: 峻極巍峨勢望雄，層巒疊嶂翠重重。
爲神有感興唐祚，作鎮無疆福晉封。
材産十州資構厦，泉分數邑潤耕農。
幽巖舊榻高人隠，絕頂遺墳古帝蹤。
欲雨片雲生峭壁，未明先日照危峰。
斷崖當午晴雷震，深壑經秋積靄濃。
樵去每逢游洞鹿，僧禪時見戲潭龍。
名光祀典傳千載，仰祝牲牢致享恭。